**AJUNTAMENT DE LA GRANADA**

**ACTA DEL PLE DE SESSIÓ ORDINÀRIA**

**DE 1ª CONVOCATÒRIA DEL DIA 28 DE JUNY DE 2017**

La Granada el dia 28 de juny de 2017 essent 2/4 de 9 del vespre (20.30 h), a la Sala de Sessions de la Casa de la Vila, es celebra sessió ordinària de 1ª convocatòria, presidida per l'Alcalde-President President Sr. Diego Díez de los Ríos Sánchez d’Entesa pel Progrés Municipal-Entesa (EPM-E), assisteixen a la mateixa el Tinent d’Alcalde Sr. Joan Amat Domènech d’Entesa pel Progrés Municipal-Entesa (EPM-E) i els Regidors/es Sra. Mercè Villar Pausas, Sr. Jordi Capellades Palau, Roser Marrugat Via d’Entesa pel Progrés Municipal-Entesa (EPM-E), Sr. Joan Cols Canals, Sr. Miguel Angel Sanz González, Sr. Richard Martin Vidal de Convergència i Unió (CiU), Sr. Jordi Miralles Piñero d’Esquerra Republicana de Catalunya-Acord Municipal (ERC-AM) i Sr. Jordà Jaime Ortiz del partit dels Socialistes de Catalunya-Candidatura de Progrés (PSC-CP).

Assistits per la Secretària de la Corporació Sra. Carme Jounou Torrent, que certifica.

Es fa constar que la Sra. Beatriz Casillas Moreno de Convergència i Unió (CiU) s’incorporarà a la sessió més tard.

Oberta la sessió i comprovat el quòrum d'assistència necessària per a què pugui ser iniciada, es procedeix a conèixer els diversos assumptes inclosos en l'ordre del dia.

**1- APROVACIÓ, SI S’ESCAU, DE LES ACTES DE LES SESSIONS ANTERIORS.**

Tenint els Srs/Sres. Regidors/es còpies de les actes de les sessions extraordinària i ordinària del dia 2 de maig de 2017, aquestes són aprovades per unanimitat dels assistents.

**2- GOVERNACIÓ.**

**2.1- NOMENAMENT DELS JUTGES DE PAU TITULAR I SUPLENT.**

Presenta el punt el regidor de Governació Sr. Joan Amat Domènech.

A instància del Tribunal Superior de Justícia de Catalunya s’està tramitant el corresponent expedient per a la formulació de la proposta de nomenament de Jutge de Pau titular i suplent del municipi, d’acord amb el que preveuen els articles 4,5,6 i 7 del Reglament 3/1995, de 7 de juny dels Jutges de Pau.

Publicat el corresponent edicte al Butlletí Oficial de la Província i al taulell d’anuncis de la Corporació, han respost al mateix un interessat per la plaça de titular i un interessat per la de suplent.

Vist el que disposa l’article 6 del Reglament esmentat així com l’article 101 de la Llei Orgànica 6/85, d’1 de juliol, del Poder Judicial.

El Ple de la Corporació per unanimitat dels deu membres assistents, amb 5 vots d’EPM-E, 3 de CiU,1d’ERC-AM i 1 del PSC-CP, aprova l’adopció dels següents **ACORDS:**

**Primer:** Elegir com a Jutge de Pau titular de la Granada al Sr. Simó Ortega Domènech, i com a Jutge de Pau substitut al Sr. Pere Cuscó Pi, considerant que reuneixen els requisits i les condicions necessàries per a l’exercici del càrrec.

**Segon:** Proposar al seu nomenament a la Sala de Govern del Tribunal Superior de Justícia de Catalunya, per conducte del Jutjat de 1ª Instància i Instrucció de Vilafranca del Penedès, d’acord amb el que disposa l’article 101.3 de la Llei del Poder Judicial.

**2.2- APROVACIÓ XIFRES PADRÓ MUNICIPAL D’HABITANTS A DATA 1 DE GENER DE 2017.**

Segueix amb aquest punt el regidor de Governació Sr. Joan Amat Domènech.

Vistes les xifres del Padró municipal d'habitants a 1 de gener de 2017 presentades com a resultat d'haver fet els tràmits pertinents d'actualització de dades i que són:

Homes: 1.076 Dones: 1.036 Total: 2.112

Dictaminat favorablement per la comissió de Governació, el Ple de la Corporació amb 5 vots d’EPM-E, 3 de CiU,1 d’ERC-AM i 1 del PSC-CP aprova les xifres de Padró municipal d’habitants a 1-1-2017.

En aquest moment s’incorpora a la sessió del Ple la regidora Sra. Beatriz Casillas Moreno de Convergència i Unió (CiU).

**3- SANITAT I MEDI AMBIENT.**

**3.1- RENOVACIÓ CONVENI AMB L’AGÈNCIA DE SALUT PÚBLICA DE CATALUNYA ASPCAT.**

Presenta aquest punt la regidora Sra. Roser Marrugat Via.

Des de l’Agència de Salut pública de Catalunya ASPCAT, s’ha tramès la proposta de renovació del conveni de col·laboració per la gestió de prestació de serveis mínims de salut pública de competència municipal entre el Departament de Salut i l’Ajuntament de la Granada, donat que s’ha superat el període de vigència del que es va subscriure el febrer de 2013.

Amb aquest conveni marc l’ASPCAT continua exercint les competències relatives a la protecció i promoció de la salut en concurrència i coordinació amb la resta d’administracions, amb la finalitat de protegir la població dels factors ambientals i alimentaris que poden produir un efecte negatiu en la salut de les persones.

Vist que les activitats són d’assessorament i suport tècnic, jurídic i d’inspecció que els diferents òrgans de l’ASPCAT prestaran a l’Ajuntament sense que això suposi cap contraprestació econòmica a l’Ajuntament, d’acord amb el conveni marc subscrit, la comissió de Sanitat i Medi Ambient ho ha dictaminat favorablement i el Ple de la

Corporació, per unanimitat dels assistents, amb 5 vots d’EPM-E, 4 de CiU,1 d’ERC-AM i 1 del PSC-CP acorda la seva aprovació i signatura.

**4- HISENDA.**

**4.1- APROVACIÓ DELS COMPTES GENERALS 2016.**

Presenta aquest punt el regidor Sr. Jordi Capellades Palau.

La Comissió Especial de Comptes es va reunir el dia 25 de maig de 2017 per tal d’informar els Comptes Generals d’aquest Ajuntament corresponents a l’exercici 2016, tot això d’acord amb els articles 208 i següents de la Llei d’Hisendes Locals.

Després d’haver quedat informat favorablement, els comptes varen ser exposats al públic mitjançant edicte publicat al Butlletí Oficial de la Província de Barcelona el dia 1 de juny de 2017, sense que contra els mateixos s’hi hagi presentat cap tipus d’al·legació ni reclamació.

Havent-se dictaminat favorablement aquests Comptes d’acord amb els articles 208 a 212 del RD Legislatiu 2/2004 de 5 de març, pel qual s’aprova el Text Refós de la Llei Reguladora de les Hisendes Locals, la instrucció de comptabilitat local i altres disposicions concordants, el Ple de la Corporació per unanimitat dels assistents, amb 5 vots d’EPM-E, 4 de CiU,1 d’ERC-AM i 1 del PSC-CP, acorda:

**Primer:** Aprovar els Comptes Generals d’aquest Ajuntament de l’exercici 2016.

**Segon:** Trametre els esmentats comptes a la Sindicatura de Comptes de Catalunya, al Ministeri d’Economia i Hisenda, i a la Delegació del Govern de Catalunya per a la seva fiscalització externa.

**4.2- APROVACIÓ D’EXPEDIENT DE MODIFICACIÓ DE CRÈDIT AL PRESSUPOST 2017.**

Presenta aquest punt el regidor d’Hisenda Sr. Jordi Capellades Palau, amb el següent resum de la proposta:

Amb aquest expedient es preveu primerament la tramitació de crèdit extraordinari de 38.072,92 € finançat amb generació de crèdit per ingressos procedents de la Diputació de Barcelona “Pla per Foment de l’Ocupació”.

Es preveu també la creació de crèdit extraordinari per inversions finançat amb Romanent de Tresoreria per la redacció del “Projecte d’Urbanització de diversos carrers del municipi”.

Es preveu també generar crèdit extraordinari per transferir a l’Ajuntament del Pla del Penedès l’import corresponent a la dinamitzadora social i que es finançarà amb aportació de la Diputació de Barcelona (majors ingressos en la partida 461.00).

Finalment es genera “Incorporació de Romanents”. L’equip de govern preveu la compra d’un local de titularitat de l’INCASÒL i el seu finançament es realitzarà incorporant una part del romanent afectat del Projecte d’Inversió futura (801.228,37 €) provinent dels sòls de la zona de les antenes.

**1- CRÈDIT EXTRAORDINARI FINANÇAT AMB GENERACIÓ DE CRÈDIT PER INGRESSOS.**

 **INGRÉS**

|  |  |  |
| --- | --- | --- |
| **PARTIDA** | **DENOMINACIÓ** | **IMPORT** |
| 761.02 | DIPUTACIÓ DE BARCELONA FOMENT OCUP. LOCAL | 38.072,92 € |

 **DESPESA**

|  |  |  |
| --- | --- | --- |
| **PARTIDA** | **DENOMINACIÓ** | **IMPORT** |
| 241.470 | NOU-SET FOMENT OCUPACIÓ LOCAL | 38.072,92 € |

**2- CRÈDIT EXTRAORDINARI PER INVERSIONS FINANÇAT AMB ROMANENT DE TRESORERIA.**

 **DESPESA**

|  |  |  |
| --- | --- | --- |
| **PARTIDA** | **DENOMINACIÓ** | **IMPORT** |
| 153.640 | REDACCIÓ PROJECTE URBAN. DIVERSOS CARRERS | 48.400 € |

ROMANENT DE TRESORERIA PER DESPESES GENERALS APROVAT.....584.618,06 €

PRIMERA MODIFICACIÓ ......................................................................................................48.400,00 €

RESTA ROMANENT...............................................................................................................536.218,05 €

**3- CRÈDIT EXTRAORDINARI FINANÇAT AMB MAJORS INGRESSOS EFECTIVAMENT RECAPTATS.**

 **DESPESA**

|  |  |  |
| --- | --- | --- |
| **PARTIDA** | **DENOMINACIÓ** | **IMPORT** |
| 944.462 | AJUNTAMENT DEL PLA DEL PENEDÈS | 6.411,84 € |

 **INGRÉS**

|  |  |  |  |  |
| --- | --- | --- | --- | --- |
| **PARTIDA** | **DENOMINACIÓ** | **PREVISIÓ** | **DRETS NETS** | **IMPORT** |
| 461.00 | DIPUTACIÓ DE BARCELONA ACTIVITAT | 40.000 € | 64.269,32 € | 6.411,84 € |

**4- INCORPORACIÓ DE ROMANENTS**

A l’Estat de Romanent de Tresoreria de l’exercici 2016 s’hi preveu l’import corresponent a despeses amb finançament afectat, provinent de drets reconeguts de l’exercici anterior.

Entre aquests drets reconeguts hi ha la quantitat de 801.228,37 € provinents de la venda de sòl de la zona de les “antenes” i que s’han anomenat “Projecte Inversió Futura”, per no tenir un destí concretat.

L’equip de govern vol destinar una part d’aquest import a la compra del local situat al c/de les Cabanyes, 14 propietat de l’INCASÒL.

L’import ofertat per l’INCASÒL és de 103.041,18 € (amb IVA).

1- Incorporació de Romanents.

|  |  |  |
| --- | --- | --- |
| 929.682 | COMPRA DE LOCAL | 103.041,18 € |

Intervé el Sr. Joan Cols Canals, portaveu del grup de CiU dient que no veuen clar el fet d’agafar 103.041,18 € dels 800.000 € de la venda del sòl de la zona de les antenes, per la compra d’un local al c/de les Cabanyes. Considera que els 800.000 € han de quedar íntegres per altres temes. Així mateix diu que el centre de dia es podria encabir a les antigues escoles, un cop feta l’escola nova. El seu vot serà en contra.

Intervé el Sr. Jordà Jaime Ortiz, portaveu del grup PSC-CP dient que també votarà en contra, ja que és una compra absurda. Recorda al Sr. Alcalde que li va demanar un informe sobre el centre de dia i no se li ha lliurat.

Diu que si es treu aquest tema de l’expedient si que l’aprovarà.

El Sr. Alcalde contesta a tots dos dient que el centre de dia és una aposta d’aquest govern i la ocasió que se’ls presenta ara per la compra del local no es pot deixar passar, ja que INCASÒL només manté aquesta oferta fins el juliol. El local està molt ben situat, és una inversió de futur.

Té lloc un debat referent al tema del destí dels 800.000 €.

Intervé el regidor Sr. Jordi Miralles Piñero d’ERC-AM dient que ells estan d’acord amb la compra del local i després ja es veurà el què fan.

Sotmesa la proposta a votació s’acorda la seva aprovació per 6 vots a favor, amb 5 vots d’EPM-E i 1 d’ERC-AM, i 5 vots en contra, amb 4 de CiU i 1 del PSC-CP.

**4.3- SOL·LICITUD DE SUBVENCIÓ A LA GENERALITAT DE CATALUNYA PER ARRANJAMENT DE CAMINS RURALS.**

Segueix amb aquest punt el Sr. Jordi Capellades Palau.

El Departament de Governació de la Generalitat de Catalunya va aprovar l’Ordre GAH/105/2017, de 31 de maig, per la qual s’aproven les bases reguladores de la línia de subvencions per a inversions en camins públics locals per al període 2018-2020.

Els serveis tècnics municipals han redactat una Memòria Valorada per l’arranjament de diversos camins, “Camí dels Pujols”, “Camí de Cal Miret”, “Camí de servei AP-7 (muntanya)” i “Camí de servei AP-7(mar)”. El pressupost total és de 39.867,95 €, IVA inclòs.

Per tot l’exposat, el Ple de la Corporació per unanimitat, amb 5 vots d’EPM-E, 4 de CiU,1 d’ERC-AM i 1 del PSC-CP, acorda:

**Primer:** Aprovar la Memòria Valorada per arranjament de camins rurals, amb un import total de 39.867,95 € IVA inclòs.

**Segon:** Sol·licitar a la Generalitat de Catalunya la subvenció màxima prevista d’acord amb la normativa aprovada, per l’actuació proposada.

**5- OBRES I SERVEIS.**

**5.1- APROVACIÓ DE LES BASES REGULADORES PER LA CONTRACTACIÓ DE REDACCIÓ DE PROJECTES D’OBRES.**

Presenta aquest punt la regidora d’Obres i Serveis Sra. Mercè Villar Pausas.

Per part dels serveis tècnics i jurídics de l’Ajuntament s’han redactat els plecs de clàusules administratives i tècniques que han de regir el contracte per la redacció del Projecte tècnic per la urbanització de diversos trams de carrers del municipi.

Els plecs preveuen la tramitació de forma ordinària mitjançant procediment obert i adjudicació amb més d’un criteri d’adjudicació.

De conformitat amb el Decret Llei 3/2016 de 31 de maig, de mesures urgents en matèria de contractació pública, en tant té un valor estimat inferior a 60.000 €, es tramitarà aplicant mesures de gestió eficient, i per tant es publicarà l’anunci únicament al perfil del contractant.

Havent examinat els plecs i trobats correctes, la comissió d’Obres i Serveis ho ha dictaminat favorablement.

Intervé el Sr. Joan Cols Canals preguntant si es fa com un concurs d’idees per tot el carrer de l’Estació.

Contesta la Sra. Mercè Villar Pausas dient que no, que únicament es demana que facin una proposta de la plaça de l’Ajuntament.

El Sr. Joan Cols Canals es reitera en el fet que seria interessant el concurs d’idees per tot el carrer.

Finalment es sotmet la proposta a votació i s’aprova per unanimitat amb 5 vots d’EPM-E, 4 de CiU,1 d’ERC-AM i 1 del PSC-CP.

**5.2- APROVACIÓ, SI S’ESCAU, DEL CONVENI AMB EL CONSELL COMARCAL DE L’ALT PENEDÈS PER COFINANÇAMENT FEDER CATALUNYA 2014-2020.**

Segueix amb aquest punt la regidora d’Obres i Serveis Sra. Mercè Villar Pausas.

El Consell Comarcal de l’Alt Penedès ha presentat, per la seva aprovació, el conveni marc de col·laboració i els annexes específics corresponent al programa de cofinançament FEDER 2014-2020.

L’Ajuntament de la Granada està inclòs en aquest programa amb l’actuació “Itinerari per a vianants del nucli antic de la Granada fins a l’itinerari de la Granada - Santa Fe del Penedès”.

L’import previst de les obres és de 135.765,64 € més l’IVA corresponent.

L’ajut FEDER és previst d’un 50% aproximat de la despesa elegible.

Examinat el conveni i trobat conforme la comissió d’Obres i Serveis ho ha dictamina favorablement.

El Ple de la Corporació per unanimitat amb 5 vots d’EPM-E, 4 de CiU,1 d’ERC-AM i 1 del PSC-CP aprova el conveni amb el Consell Comarcal de l’Alt Penedès per cofinançament FEDER Catalunya 2014-2020.

**6- MOCIONS (si n’hi ha).**

L’Alcalde-President presenta la següent moció:

**A- MOCIÓ PER UNS SERVEIS FUNERARIS PÚBLICS COMARCALS.**

Arran de la denúncia reiterada de la Síndica de Greuges de Vilafranca en què alerta de l’augment de queixes per part de moltes usuàries i usuaris del cost que suposava la contractació de serveis funeraris, es presenta la següent moció:

Els enterraments a la comarca de l’Alt Penedès han assolit uns preus desorbitats en relació amb els serveis prestats, tenint en compte tant la necessitat bàsica d’aquest servei, com la transcendència del mateix.

Si bé diverses directives europees i lleis estatals han apostat i exigit mesures per a la liberalització de certs serveis que s’oferien des dels municipis, aquesta mesura en molts casos no es compleix i en la majoria de vegades no en resulta un abaratiment real de costos per a l’usuari. L'aprovació d'una directiva europea l'any 2006 per la liberalització dels serveis i la llei de transposició del 2007, que obligava a tots els estats membres de la UE a aplicar-la, va provocar que l'any 2010 la Generalitat aprovés un decret d'aplicació d'aquesta directiva obligant a totes les administracions públiques a complir-lo. Tot i això, la liberalització aplicada als serveis funeraris ha tingut molt poc recorregut, ja que molt pocs ajuntaments han suprimit de les ordenances les restriccions que dificultaven el lliure mercat.

En una situació on no existeixen pràcticament empreses públiques que prestin els serveis funeraris i en un marc econòmic on l’anomenada lliure competència (o lliure mercat) no garanteix un abaratiment del cost o una millora del servei, entenem lògic buscar alternatives viables a aquesta situació.

Tot i que, segons el text de l’article de LRSAL referent a «cementiris i activitats funeràries» aquest servei no es defineix com a “Servei Públic”, existeix la possibilitat de crear una empresa publica que ofereixi i gestioni aquest servei en base als articles 86.1 i el 7.4 de la LRBRL i 128.2 de la CE.

Atès que difícilment un municipi de la nostra comarca pot costejar unilateralment un servei d’aquesta magnitud i aprofitant l’existència dels ens supramunicipals existents com el Consell Comarcal del Alt Penedès, que faciliten la gestió i fan possible l’existència de serveis coordinats entre municipis optimitzant-ne els recursos.

Per tot l’exposat, el Ple de la Corporació per unanimitat amb 5 vots d’EPM-E, 4 de CiU,1 d’ERC-AM i 1 del PSC-CP, acorda:

**Primer:** Instar al Consell Comarcal de l’Alt Penedès perquè sol·liciti a la Diputació de Barcelona la realització d’un estudi de viabilitat per a la creació d’una empresa pública de serveis funeraris que doni servei a tota la comarca, en base a la legislació esmentada en el text anterior.

**Segon:** Que el Consell Comarcal de l’Alt Penedès es comprometi a finançar, si fos necessari, una part de la despesa prèviament acordada amb els ajuntaments per a la creació de l’esmentada empresa pública.

**7- DECRETS D’ALCALDIA.**

Per part de la Secretària de la Corporació es dóna compte de la relació de Decrets d’Alcaldia del número 25 al número 38 de 2017.

**8- INFORMES REGIDORIES.**

 **REGIDORIA DE SANITAT I MEDI AMBIENT**

* La regidora Sra. Roser Marrugat informa que a la piscina municipal els menors de 14 anys han d’anar acompanyats d’un adult. Els de 12 i 13 anys podran entrar amb autorització del pare/mare/tutors i els més petits de 12 anys sempre acompanyats d’un adult.
* També informa que s’ha iniciat el Casal d’estiu amb un promig de 95 infants cada setmana.

**ALCALDIA**

* L’Alcalde-President informa que la tarda del dia de Sant Joan hi va haver un incendi en un cap de cereals, van cremar les bales de palla. Sembla que va ser fruit d’una bretolada amb petards. Demana conscienciació, tant pels pares/mares com pels infants sobre aquests temes de bretolades i sobre tot els dies de festes populars.
* Segueix informant que a la inauguració de la XV Mostra de Vins D.O Penedès i Caves ve l’Hble. Sra. Meritxell Serret i Aleu, Consellera d’Agricultura, Ramaderia, Pesca i Alimentació de la Generalitat de Catalunya.
* També informa que s’ha fet una carta als organitzadors del Vijazz Penedès per tal que evitin celebrar-ho el segon cap de setmana de juliol.

**9- PRECS I PREGUNTES.**

**-** El Sr. Jordà Jaime Ortiz pregunta qui organitza el Casal d’estiu i si l’Ajuntament col·labora amb el tiquet menjador.

Contesta la Sra. Roser Marrugat Via dient que l’organitza el Consell Esportiu de l’Alt Penedès i l’Ajuntament col·labora amb 2€/infant/menjador per les despeses del monitor/a.

**-** El Sr. Jordà Jaime Ortiz pregunta també com és que no s’ha fet càtering.

Contesta la Sra. Roser Marrugat Via que ja es va valorar i es va considerar pel cost i hora del menjar fer-ho així.

**-** El Sr. Jordà Jaime Ortiz segueix preguntant s’hi s’ha fet una reunió amb els mossos d’esquadra pel tema de motos i cotxes a la nit i també de seguretat en general.

Contesta l’Alcalde-President dient que els mossos ja fan els controls adients i que la reunió encara no s’ha fet i que ja li diran.

**-** El Sr. Jordà Jaime Ortiz presenta una queixa referent al Butlletí municipal. No s’ha publicat un premi guanyat per una persona de la Granada.

El Sr. Joan Amat Domènech diu que qualsevol acte que se’ls hi fa arribar es publica i li contesta que el fet al què es refereix es va publicar al facebook. De totes maneres demana disculpes.

Té lloc un debat sobre el tema en el qual intervé també el regidor interessat en el fet, Sr. Richard Martin Vidal, que va guanyar el 1r premi que atorgava La Vanguardia en el concurs d’il·lustracions de Sant Jordi 2017, amb la il·lustració titulada “Cavaller de Sant Jordi”.

**-** El Sr. Jordà Jaime Ortiz felicita pel tema de les millores a l’enllumenat.

**-** El Sr. Jordà Jaime Ortiz pregunta si hi ha novetats en el tema d’un recurs a l’Ajuntament.

 L’Alcalde-President contesta que segueix el seu curs.

* El Sr. Joan Cols Canals demana còpia de la carta que es va enviar als organitzadors del Vijazz Penedès.
* Segueix el Sr. Joan Cols Canals demanant que el primer dia d’obertura de la piscina municipal que és gratuït per tothom, només hauria de ser d’accés pels residents a la Granada.
* El Sr. Joan Cols Canals demana que es canviï el redactat del camí de Santa Fe, ja que no s’interpreta bé.

El Sr. Alcalde-President diu que d’acord. Ja es canviarà.

- El Sr. Joan Cols Canals pregunta quan es podaran els arbres del carrer de l’Estació.

La Sra. Mercè Villar Pausas diu que està previst que es podin la propera setmana.

- L’Alcalde-President informe que el dissabte assistirà a la reunió d’Alcaldes “Món local pel referèndum” que es fa a Barcelona, sobre el referèndum que s’ha de celebrar el dia 1 d’octubre.

- El Sr. Joan Cols Canals demana que se’ls hi enviï tota la documentació del Ple pel mateix sistema que l’ordre del dia.

I no havent-hi cap més assumpte a tracta l’Alcalde-President aixeca la sessió essent 2/4 i cinc minuts de deu del vespre (21.35 h) i signa la present juntament amb la Secretària que certifica.